ไอซีบีซีฮึดสู้รายย่อย
วางเป้า3ปีรายได้ทะลัก40-50%แบไต๋สนเข้าซื้อกิจการแต่อุบไว้ก่อน
7 พ.ค. 2556

วางเป้า3ปีรายได้ทะลัก40-50%แบไต๋สนเข้าซื้อกิจการแต่อุบไว้ก่อน
ไอซีบีซี ไทย บุกตลาดลูกค้าบุคคล หวังเพิ่มสัดส่วนสินเชื่อรายย่อยเป็น 40-50% ภายใน 3 ปี 
นายเย่ หู ประธานกรรมการ ธนาคารไอซีบีซี (ไทย) เปิดเผยว่า ยุทธศาสตร์ของธนาคารหลังจากนี้ไป จะให้ความสำคัญกับการเติบโตในกลุ่มลูกค้าบุคคลมากขึ้น เนื่องจากเป็นกลุ่มที่ให้ผลตอบแทนสูงและต่อยอดได้มากกว่าสินเชื่อธุรกิจขนาดใหญ่ซึ่งเป็นธุรกิจหลักของธนาคาร
ทั้งนี้ ธนาคารตั้งเป้าหมายจะเพิ่มสัดส่วนรายได้ที่มาจากธุรกิจสินเชื่อรายย่อยและธุรกิจเช่าซื้อให้เพิ่มขึ้นเป็น 40-50% จากฐานรายได้รวมของธนาคารให้ได้ภายใน 3 ปี จากที่ปัจจุบันรายได้จากธุรกิจรายย่อยยังมีสัดส่วนอยู่ที่ 10-15% ของรายได้รวม 
“เราต้องการเติบโตและมีรายได้เพิ่มขึ้นในเมืองไทย ซึ่งอยากโตด้วยตัวเองก่อน แต่ไม่ได้หมายความว่าจะปิดประตูการเข้าซื้อกิจการทีเดียว หากมีข้อเสนอที่น่าสนใจเข้ามาเราก็สนใจ ซึ่งคงขึ้นอยู่กับราคาและเงื่อนไขด้วย” นายเย่ กล่าว
นายเย่ กล่าวว่า ธนาคารได้ทยอยพัฒนาผลิตภัณฑ์เข้าสู่ตลาดสินเชื่อลูกค้าบุคคลอย่างต่อเนื่อง เช่น บัตรเดบิตและบัตรเครดิตสองสกุลเงินบาทหยวน อินเทอร์เน็ต แบงก์กิ้ง และในช่วงไตรมาสแรกของปีนี้ ธนาคารยังได้เปิดตัวบริการโอนเงินโดยตรงจากไทยไปมณฑลกวางตุ้งของจีนในรูปสกุลเงินหยวนสำหรับลูกค้าบุคคล นอกจากนี้ธนาคารยังมีแผนจะเข้าสู่ธุรกิจสินเชื่อบุคคลในระยะต่อไป
อย่างไรก็ตาม กลุ่มลูกค้ารายย่อยเป้าหมายของธนาคารจะจำกัดวงอยู่ในกลุ่มนักธุรกิจ นักท่องเที่ยวและนักศึกษา ที่มีการค้าหรือต้องเดินทางไปมาระหว่างไทยจีน ซึ่งเป็นกลุ่มธนาคารสามารถใช้จุดแข็งด้านเครือข่ายในจีนเข้าไปทำตลาดได้
นายอภิชาติ เกษมกุลศิริ รองกรรมการผู้จัดการใหญ่ ธนาคารไอซีบีซี (ไทย) กล่าวว่า ไตรมาสแรกที่ผ่านมาสินทรัพย์ของธนาคารมีการเติบโตขึ้นแล้ว 10% จากฐาน 1.35 แสนล้านบาท ณ สิ้นปีที่แล้ว โดยเป็นผลจากการเติบโตของยอดสินเชื่อเช่าซื้อและสินเชื่อการค้าไทยจีนที่เติบโตสูง โดยเชื่อว่าขนาดสินทรัพย์ของธนาคารในปีนี้ จะขยายตัวได้ไม่ต่ำกว่า 30-40% ไปสู่ระดับ 1.51.6 แสนล้านบาท ขณะที่สินเชื่อจะขยายตัวได้ราว 35%